หนี้สาธารณะเพิ่มอีก3.08หมื่นล.
สบน.รายงานยอดหนี้สาธาณะล่าสุดยังเพิ่มขึ้น เนื่องจากการกู้เงินของรัฐบาล และรัฐวิสาหกิจ
19 ก.ค. 2554

สบน.รายงานยอดหนี้สาธาณะล่าสุดยังเพิ่มขึ้น เนื่องจากการกู้เงินของรัฐบาล และรัฐวิสาหกิจ
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า ยอดหนี้สาธารณะคงค้าง ณ วันที่ 31 พ.ค. 2554 มีจำนวน 4.27 ล้านล้านบาท หรือคิดเป็น 41.08% ของผลิตภัณฑ์มวลรวมภายในประเทศ (จีดีพี)
ทั้งนี้ เมื่อเปรียบเทียบกับเดือนก่อนหน้า หนี้สาธารณะเพิ่มขึ้นสุทธิ 3.08 หมื่นล้านบาท โดยหนี้ที่รัฐบาลกู้โดยตรง หนี้รัฐวิสาหกิจที่ไม่เป็นสถาบันการเงิน    หนี้รัฐวิสาหกิจที่เป็นสถาบันการเงิน (รัฐบาลค้ำประกัน) เพิ่มขึ้น 2.16 หมื่นล้านบาท 9,653 ล้านบาท และ 17 ล้านบาท ตามลำดับ
ขณะที่หนี้กองทุนเพื่อการฟื้นฟูและพัฒนาระบบสถาบันการเงินลดลง 473 ล้านบาท ส่วนหน่วยงานอื่นของรัฐนั้นไม่มีหนี้คงค้าง 
สำหรับหนี้สาธารณะทั้งหมดแบ่งเป็นหนี้ที่รัฐบาลกู้โดยตรง 3.01 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.07 ล้านล้านบาท หนี้รัฐวิสาหกิจที่เป็นสถาบันการเงินที่รัฐบาลค้ำประกัน 1.58 แสนล้านบาท และหนี้กองทุนเพื่อการฟื้นฟูฯ  3.05 หมื่นล้านบาท